梅尧臣
依韵和韩子华陪王舅道损宴集
云低未成雪，寒气已侵席。
冻醪倾白浊，乾果列紫赤。
风微时破面，亭敞宜张帟。
来望野与通，古城何额额。
邀射弓钧开，破的翦羽白。
助中声喧呼，不觉屡倾帻。
醉惊一发功，谁许百金易。
非等将帅能，聊将宾友适。
中酒作暴谑，心亲语多剧。
吾侪固不羁，安可限常格。
去忌无俗流，起酌惊臧获。
八龙观诸韩，头角相戢迫。
参差玉峰前，爱慕不知夕。
谁嗟短景移，能使吝情释。
为贺主人翁，贤甥无久隔。
此会举世稀，频频奚所惜。